ระเบียบคณะกรรมการจัดสรรที่ดินจังหวัดนครนายกระเบียบคณะกรรมการจัดสรรที่ดินจังหวัดนครนายกว่าด้วยการระงับการจดทะเบียนสิทธิและนิติกรรมในที่ดินจัดสรรพ.ศ. ๒๕๕๓[๑] อาศัยอำนาจตามความในมาตรา๑๔ (๔) และมาตรา ๕๐ แห่งพระราชบัญญัติการจัดสรรที่ดิน พ.ศ. ๒๕๔๓คณะกรรมการจัดสรรที่ดินจังหวัดนครนายกจึงกำหนดหลักเกณฑ์และวิธีการระงับการจดทะเบียนสิทธิและนิติกรรมในที่ดินจัดสรรไว้ดังต่อไปนี้ข้อ๑ ระเบียบนี้เรียกว่า ระเบียบคณะกรรมการจัดสรรที่ดินจังหวัดนครนายกว่าด้วยการระงับการจดทะเบียนสิทธิและนิติกรรมในที่ดินจัดสรรพ.ศ. ๒๕๕๓ข้อ๒ นิติบุคคลหมู่บ้านจัดสรรหรือนิติบุคคลตามกฎหมายอื่นหรือผู้ซึ่งดำเนินการเพื่อการบำรุงรักษาสาธารณูปโภคตามที่ได้อนุมัติจากคณะกรรมการที่มีความประสงค์ขอให้พนักงานเจ้าหน้าที่ระงับการจดทะเบียนสิทธิและนิติกรรมในที่ดินจัดสรรของผู้ค้างชำระเงินค่าบำรุงรักษาและการจัดการสาธารณูปโภคติดต่อกันตั้งแต่หกเดือนขึ้นไปนิติบุคคลดังกล่าวต้องมีหนังสือแจ้งให้ผู้ค้างชำระทราบล่วงหน้าอย่างน้อยสิบห้าวันเมื่อครบกำหนดแล้วให้แจ้งเป็นหนังสือต่อเจ้าพนักงานที่ดินจังหวัดนครนายกหรือเจ้าพนักงานที่ดินจังหวัดนครนายก สาขาซึ่งที่ดินนั้นตั้งอยู่พร้อมหลักฐานการแจ้งเจ้าของที่ดินข้อ๓ เมื่อเจ้าพนักงานที่ดินจังหวัดนครนายก หรือเจ้าพนักงานที่ดินจังหวัดนครนายก สาขา ได้รับแจ้งตาม ข้อ ๒ แล้วให้สั่งระงับการจดทะเบียนสิทธิและนิติกรรม แล้วดำเนินการ ดังต่อไปนี้(๑)ลงในบัญชีอายัด (บ.ท.ด. ๒๗) โดยระบุว่า ระงับการจดทะเบียนสิทธิและนิติกรรมตามมาตรา ๕๐ แห่งพระราชบัญญัติการจัดสรรที่ดิน พ.ศ. ๒๕๔๓ตามหนังสือนิติบุคคล.....ลงวันที่......แล้วลงลายมือชื่อกำกับไว้ พร้อม วัน เดือน ปี(๒)เขียนคำสั่งห้ามโอน (ท.ด. ๓๗)กลัดติดไว้ตรงด้านหน้าของหนังสือแสดงสิทธิในที่ดินฉบับสำนักงานที่ดินสำหรับที่ดินแปลงที่ถูกระงับเมื่อดำเนินการตามวรรคหนึ่งเสร็จแล้วให้เจ้าพนักงานที่ดินจังหวัดนครนายก หรือ เจ้าพนักงานที่ดินจังหวัดนครนายก สาขาทำเป็นหนังสือแจ้งเจ้าของที่ดินเรื่องการระงับการจดทะเบียนสิทธิและนิติกรรมในวันที่ลงบัญชีอายัดข้อ๔ เมื่อเจ้าของที่ดินผู้ค้างชำระเงินค่าบำรุงรักษาและการจัดการสาธารณูปโภคได้ชำระเงินค่าบำรุงรักษาและการจัดการสาธารณูปโภคพร้อมค่าปรับครบถ้วนถูกต้องแล้วให้นิติบุคคลหมู่บ้านจัดสรรหรือนิติบุคคลตามกฎหมายอื่นหรือผู้ซึ่งดำเนินการเพื่อการบำรุงรักษาสาธารณูปโภคตามที่ได้รับอนุมัติจากคณะกรรมการมีหนังสือแจ้งให้เจ้าพนักงานที่ดินจังหวัดนครนายก หรือเจ้าพนักงานที่ดินจังหวัดนครนายก สาขายกเลิกการระงับการจดทะเบียนสิทธิและนิติกรรมภายในเจ็ดวันนับแต่วันที่เจ้าของที่ดินชำระเงินจำนวนดังกล่าวหรือเจ้าของที่ดินอาจนำหลักฐานการชำระเงินที่ครบถ้วนมาขอให้เจ้าพนักงานที่ดินจังหวัดนครนายกหรือ เจ้าพนักงานที่ดินจังหวัดนครนายก สาขายกเลิกการระงับการจดทะเบียนสิทธิและนิติกรรมก็ได้ข้อ๕ เมื่อเจ้าพนักงานที่ดินจังหวัดนครนายก หรือเจ้าพนักงานที่ดินจังหวัดนครนายก สาขา ได้รับแจ้งตามข้อ ๔ แล้วให้สั่งยกเลิกการระงับการจดทะเบียนสิทธิและนิติกรรมแล้วให้ขีดฆ่ารายการในบัญชีอายัดด้วยหมึกสีแดง และบันทึกไว้ในช่อง ๖ (จัดการเสร็จ)โดยระบุว่า ยกเลิกคำสั่งระงับการจดทะเบียนสิทธิและนิติกรรม ตามหนังสือนิติบุคคล.....ลงวันที่..... หรือตามหลักฐานการชำระเงินเลขที่..... ลงวันที่..... แล้วลงลายมือชื่อกำกับไว้ พร้อม วัน เดือน ปี และปลดคำสั่งห้ามโอน (ท.ด.๓๗) ออกกรณีที่เจ้าของที่ดินนำหลักฐานการชำระเงินมาขอยกเลิกระงับการจดทะเบียนสิทธิและนิติกรรมให้เจ้าพนักงานที่ดินจังหวัดนครนายก หรือ เจ้าพนักงานที่ดินจังหวัดนครนายก สาขา ทำหนังสือแจ้งนิติบุคคลเรื่องยกเลิกการระงับการจดทะเบียนสิทธิและนิติกรรมในวันที่ยกเลิกด้วยประกาศ ณ วันที่ ๓๑สิงหาคม พ.ศ. ๒๕๕๓นายปรีชา กมลบุตรผู้ว่าราชการจังหวัดนครนายกประธานกรรมการจัดสรรที่ดินจังหวัดนครนายกปริยานุช/จัดทำ๑๑ ตุลาคม ๒๕๕๓ณัฐวดี/ตรวจ๑๑ ตุลาคม ๒๕๕๓ศิรวัชร์/ปรับปรุง๒๗ เมษายน ๒๕๕๙[๑] ราชกิจจานุเบกษาเล่ม ๑๒๗/ตอนพิเศษ ๑๑๕ ง/หน้า ๔/๑ ตุลาคม ๒๕๕๓